b'\n_START_ARTICLE_\nKalda proti Estoniji\n_START_SECTION_\nOzadje primera\n_START_PARAGRAPH_\nG. Kalda je v Estoniji prestajal dosmrtno zaporno kazen. V svoji prito\xc5\xbebi je zahteval dostop do spletne razli\xc4\x8dice Uradnega lista, odlo\xc4\x8db vrhovnega sodi\xc5\xa1\xc4\x8da in upravnih sodi\xc5\xa1\xc4\x8d ter do zbirke podatkov HUDOC o ES\xc4\x8cP. Tako upravnik zapora kot tudi upravno sodi\xc5\xa1\xc4\x8de in prito\xc5\xbebeno sodi\xc5\xa1\xc4\x8de v Talinu so to zahtevo zavrnili, vrhovno sodi\xc5\xa1\xc4\x8de pa je odlo\xc4\x8dilo, da je onemogo\xc4\x8danje dostopa do odlo\xc4\x8db upravnih sodi\xc5\xa1\xc4\x8d in ES\xc4\x8cP zapornikom poseg v njihovo pravico do svobodne pridobitve informacij, raz\xc5\xa1irjenih za javno uporabo in da je zavrnitev nezakonita._NEWLINE_Nekoliko kasneje je g. Kalda vlo\xc5\xbeil novo zahtevo s katero je \xc5\xbeelel, da se mu omogo\xc4\x8di dostop do spletne strani Informacijskega urada Sveta Evrope v Talinu, spletne strani ministrstva za pravosodje in do spletne strani estonskega parlamenta. Trdil je, da je sodeloval v \xc5\xa1tevilnih pravnih sporih z upravo zapora, zato potrebuje dostop do teh spletnih strani, da bi lahko branil svoje pravice na sodi\xc5\xa1\xc4\x8du. Njegova zahteva je bila zopet zavrnjena. Vrhovno sodi\xc5\xa1\xc4\x8de je tokrat ugotovilo, da je bila prepoved dostopa do internetnih strani zapornikom utemeljena.\n_START_SECTION_\nPostopek\n_START_PARAGRAPH_\nG. Kalda se je zato prito\xc5\xbeil na ES\xc4\x8cP, kjer je trdil, da je odklonitev dostopa do nekaterih spletnih strani kr\xc5\xa1ila njegovo pravico do prejemanja informacij "brez poseganja v javne organe", s \xc4\x8dimer naj bi Estonija kr\xc5\xa1ila 10. \xc4\x8dlen EK\xc4\x8cP. Kon\xc4\x8dno vpra\xc5\xa1anje je bilo, ali je bila zavrnitev dostopa do spletnih strani v demokrati\xc4\x8dni dru\xc5\xbebi nujna?_NEWLINE_Sodi\xc5\xa1\xc4\x8de je ugotovilo, da so spletne strani, na katere je g. Kalda \xc5\xbeelel dostopati, vsebovale predvsem pravne informacije in informacije v zvezi s temeljnimi pravicami, vklju\xc4\x8dno s pravicami zapornikov. Sodi\xc5\xa1\xc4\x8de prav tako ugotavlja, da se dostop do interneta razumeva vedno bolj kot pravica in odra\xc5\xbea pomembno vlogo v vsakdanjem \xc5\xbeivljenju ljudi, saj je vedno ve\xc4\x8dje \xc5\xa1tevilo storitev in informacij na voljo le na internetu._NEWLINE_Nazadnje sodi\xc5\xa1\xc4\x8de ugotavlja, da je bilo zapornikom v Estoniji po estonski zakonodaji omejen dostop do interneta. Sodi\xc5\xa1\xc4\x8de je prav tako ugotovilo, da nacionalna sodi\xc5\xa1\xc4\x8da niso izvedla podrobne analize glede varnostnih tveganj, ki domnevno izhajajo iz dostopa do treh dodatnih zadevnih spletnih strani, tudi ob upo\xc5\xa1tevanju dejstva, da gre za spletne strani dr\xc5\xbeavnih organov in mednarodne organizacije. V teh okoli\xc5\xa1\xc4\x8dinah sodi\xc5\xa1\xc4\x8de ni prepri\xc4\x8dano, da so bili v obravnavanem primeru predlo\xc5\xbeeni zadostni razlogi za utemeljitev poseganja v pravico g. Kalde do prejemanja informacij.\n_START_SECTION_\nOdlo\xc4\x8ditev ES\xc4\x8cP\n_START_PARAGRAPH_\nSodi\xc5\xa1\xc4\x8de je s \xc5\xa1estimi glasovi proti enemu sklenilo, da poseg v pravico gospoda Kalde do prejemanja informacij v posebnih okoli\xc5\xa1\xc4\x8dinah obravnavane zadeve ni mogo\xc4\x8de \xc5\xa1teti za nujno v demokrati\xc4\x8dni dru\xc5\xbebi. V skladu s tem je ugotovljena kr\xc5\xa1itev \xc4\x8dlena 10 EK\xc4\x8cP.\n_START_SECTION_\nLo\xc4\x8deno mnenje\n_START_PARAGRAPH_\nDanski sodnik Kj\xc3\xb8lbro je podal nasprotno mnenje v katerem zatrjuje, da kr\xc5\xa1itve 10. \xc4\x8dlena ni in da bi bilo vlogo g. Kalde potrebno zavrniti. Dodaja tudi, da bi o tem vpra\xc5\xa1anju moral odlo\xc4\x8dati Veliki senat sodnikov ker gre za pravno pomembno vpra\xc5\xa1anje in sodna praksa \xc5\xa1e ni bila soo\xc4\x8dena s tem vpra\xc5\xa1anjem.'